題金馬碧鷄神祠
作者：李石
朝代：宋

paragraphs: 持節使者來自天，玉皇遣問金碧仙。
蜀山嵯峨九折外，瓊樓絳闕迷風煙。
騑騑蹴踏長楸道，喔喔下鳴芝草田。
漢家一瑞恐難致，殺人自要身長年。
麒麟鳳凰不知愛，僊物未忍隨拘牽。
至今滇昆水含怒，怒迸海脈浮平川。
資中男子文章伯，執筆金鑾殿中客。
碧鷄飛去却飛來，此地遂爲金馬宅。